**Latvijas Bankas noteikumu projekta "Noteikumi par informācijas sniegšanu par darbību ieguldījumu pakalpojumu un ieguldījumu blakuspakalpojumu sniegšanas jomā" anotācija**

|  |  |
| --- | --- |
| **Nosaukums** | Noteikumi par informācijas sniegšanu par darbību ieguldījumu pakalpojumu un ieguldījumu blakuspakalpojumu sniegšanas jomā |
| **Dokumenta veids** | Noteikumi |
| **Izdošanas pamatojums** | Finanšu instrumentu tirgus likuma 137.2 panta trešās daļas 1. punktā noteiktais deleģējums.  Latvijas Bankas likuma pārejas noteikumu 3. punkts. |
| **Mērķis un būtība** | Noteikumu projekta mērķis ir nodrošināt datu vākšanu par tirgus dalībnieku ieguldījumu pakalpojumu un ieguldījumu blakuspakalpojumu sniegšanu Latvijas Republikā un citās Eiropas Savienības dalībvalstīs, kā arī šo datu izmantošanu finanšu tirgus uzraudzībā. Minēto datu vākšana nepieciešama Latvijas Bankas uzraudzības funkciju veikšanai un statistiskās informācijas iegūšanai ieguldījumu pakalpojumu un ieguldījumu blakuspakalpojumu jomā, kā arī lai sniegtu informāciju Eiropas Vērtspapīru un tirgu iestādei nākotnē.  Noteikumu projekts nosaka Latvijas Bankai iesniedzamās informācijas par darbību ieguldījumu pakalpojumu un ieguldījumu blakuspakalpojumu jomā saturu, formātu, iesniegšanas kārtību un termiņus. Prasības attiecībā pret jau noteiktajiem tirgus dalībnieku pienākumiem saturiski nemainās un arī turpmāk būs saistošas tirgus dalībniekiem, kuri sniedz ieguldījumu pakalpojumus un ieguldījumu blakuspakalpojumus gan Latvijas Republikā, gan citās Eiropas Savienības un Eiropas Ekonomikas zonas dalībvalstīs uz atsevišķas ieguldījumu pakalpojumu un blakuspakalpojumu sniegšanas atļaujas pamata. Papildus noteikumu projekts paredz pilno pāreju uz noteikumos norādīto pārskatu sniegšanu XBRL (*Extensible Business Reporting Language*) faila formātā saskaņā ar Latvijas Bankas sagatavoto taksonomiju, kura pieejama Latvijas Bankas tīmekļvietnē (https://www.bank.lv/ta/xbrl-taksonomijas), vai XLSX (*Microsoft Excel Open XML*) faila formātā, izmantojot Latvijas Bankas sagatavoto un Datu ziņošanas sistēmā (https://dzs.bank.lv) publicēto XLSX failu. |
| **Leģitīmais mērķis** | Noteikumu projekta mērķis ir nodrošināt, ka Latvijas Banka var iegūt, apkopot un analizēt informāciju par tirgus dalībnieku darbību ieguldījumu pakalpojumu sniegšanas jomā un klientu darbības tendencēm, kontrolēt esošās un jaunās finanšu aktivitātes, kā arī kontrolēt ieguldījumu pakalpojumu un ieguldījumu blakuspakalpojumu sniegšanas kvalitāti saskaņā ar Latvijas Bankas likuma 5. panta pirmās daļas 4. punkta prasībām.  Viens no noteikumu projektā paredzēto prasību mērķiem ir citu personu tiesību un sabiedrības labklājības aizsardzība, kas atbilst Latvijas Republikas Satversmes 116. pantā uzskaitītajiem leģitīmajiem mērķiem un ko sasniedz ar tiesību aktā noteiktajām darbībām, iegūstot finanšu tirgus uzraudzībai nepieciešamo informāciju. |
| **Samērīgums** | Noteikumu projekts kopumā un tajā ietvertās tiesību normas atbilst samērīguma principam:   1. ar noteikumu projektu un tajā ietvertajām prasībām tiek sasniegts leģitīmais mērķis, proti, citu personu tiesību un sabiedrības labklājības aizsardzība; 2. atbilstošākais veids, kā noteikt vienotas prasības, tādējādi nodrošinot tirgus dalībnieku vienotu izpratni un vienveidīgu pieeju nepieciešamās informācijas sniegšanai, ir izdot tirgus dalībniekiem saistošus noteikumus, kuri nosaka pārskatu saturu, formu, sagatavošanas un iesniegšanas kārtību. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi tādā pašā kvalitātē, jo nenodrošinātu salīdzināmu un finanšu tirgus uzraudzībā izmantojamu nepieciešamo datu iegūšanu;   3) labums, ko iegūst sabiedrība, ir lielāks par noteikumu projektā ietverto prasību radītajām negatīvajām sekām finanšu tirgus dalībniekam – pienākumu apkopot un sniegt informāciju Latvijas Bankai. |
| **Spēkā stāšanās** | 2024. gada 1. janvāris. |
| **Ietekme uz Latvijas Bankas budžetu** | Noteikumu projektam nav ietekmes uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Šobrīd spēkā esošie Finanšu un kapitāla tirgus komisijas normatīvie noteikumi jau nosaka pienākumu finanšu tirgus dalībniekam sniegt informāciju par darbību ieguldījumu pakalpojumu un ieguldījumu blakuspakalpojumu sniegšanas jomā Latvijas Bankai, un jaunas prasības tirgus dalībniekam noteikumu projekts neparedz, tādēļ jaunu administratīvo slogu un jaunas administratīvās izmaksas tas nerada. |
| **Saistītie dokumenti** | 1. [Finanšu instrumentu tirgus likums](https://likumi.lv/ta/id/81995-finansu-instrumentu-tirgus-likums). 2. [Finanšu un kapitāla tirgus komisijas 2021. gada 5. janvāra normatīvie noteikumi Nr. 2 "Normatīvie noteikumi par informācijas sniegšanu par darbību ieguldījumu pakalpojumu sniegšanas jomā"](https://likumi.lv/ta/id/320125-normativie-noteikumi-par-informacijas-sniegsanu-par-darbibu-ieguldijumu-pakalpojumu-sniegsanas-joma). 3. [Latvijas Bankas 2022. gada 24. oktobra noteikumi Nr. 226 "Noteikumi par elektronisko informācijas apmaiņu ar Latvijas Banku".](https://likumi.lv/ta/id/336703-noteikumi-par-elektronisko-informacijas-apmainu-ar-latvijas-banku) |
| **Saskaņošana ar Eiropas Centrālo banku** | Noteikumu projekts nav jāsaskaņo ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts tiks publicēts Latvijas Bankas tīmekļvietnes www.bank.lv sadaļā "Sabiedrības līdzdalība", un par to būs iespējama sabiedrības līdzdalība.  Papildus tam noteikumu projekts tiks nosūtīts Latvijas Republikā reģistrētajām ieguldījumu brokeru sabiedrībām, ieguldījumu pārvaldes sabiedrībām, alternatīvo ieguldījumu fondu pārvaldniekiem un biedrībai "Latvijas Finanšu nozares asociācija", kurā apvienojušās lielākā daļa Latvijas kredītiestāžu. |
| **Saskaņošanas rezultāti** | Sabiedrības līdzdalības rezultātā par noteikumu projektu netika saņemti ieteikumi, iebildumi vai priekšlikumi. Līdz ar to noteikumu projekts ir saskaņots bez priekšlikumiem vai iebildumiem. |