**Latvijas Bankas noteikumu projekta “*Informācijas par darījumiem ar finanšu instrumentiem sniegšanas kārtība*” anotācija**

|  |  |
| --- | --- |
| **Nosaukums** | Informācijas par darījumiem ar finanšu instrumentiem sniegšanas kārtība |
| **Dokumenta veids** | Noteikumi |
| **Izdošanas pamatojums** | Finanšu instrumentu tirgus likuma 137.2 panta trešās daļas 2. punkts |
| **Mērķis un būtība** | Saskaņā ar Finanšu instrumentu tirgus likuma 3. panta 11daļas 13. punktu Latvijas Banka uzskatāma par kompetento iestādi Latvijā Eiropas Parlamenta un Padomes 2014. gada 15. maija regulas Nr. 600/2014 par finanšu instrumentu tirgiem un ar ko groza regulu (ES) Nr. 648/2012 (turpmāk – Regula) izpratnē, uzraugot atbilstību Regulas prasībām, tostarp, par informācijas sniegšanu par darījumiem ar finanšu instrumentiem.  Atbilstoši Finanšu instrumentu tirgus likuma 137.2 panta trešās daļas 2. punktam Latvijas Bankai ir tiesības izdot noteikumus par kārtību, kādā sniedzama informācija par darījumiem ar finanšu instrumentiem.  Lai sekmētu vienotu, precīzu un konsekventu regulējošo prasību piemērošanu attiecībā uz informācijas sniegšanu par darījumiem ar finanšu instrumentiem, ir izstrādāts finanšu tirgus dalībniekiem saistošu noteikumu "Informācijas par darījumiem ar finanšu instrumentiem sniegšanas kārtība" projekts (turpmāk – noteikumu projekts).  Noteikumu projekts aizstās Finanšu un kapitāla tirgus komisijas 2020. gada 4. augusta normatīvos noteikumus Nr. 120 "Normatīvie noteikumi par kārtību, kādā ziņojama informācija par darījumiem ar finanšu instrumentiem", kuri no 2023. gada 1. janvāra ir piemērojami saskaņā ar Latvijas Bankas likuma pārejas noteikumu 3. punktu.  Noteikumu projekta mērķis ir noteikt kārtību, kādā finanšu instrumentu tirgus dalībnieki sniedz Latvijas Bankai informāciju par darījumiem ar finanšu instrumentiem.  Noteikumu projekts nosaka attiecīgās informācijas iesniegšanas kārtību, savukārt iesniedzamās informācijas standarti, formāts un saturs ir noteikts Eiropas Savienības tieši piemērojamos tiesību aktos, tādēļ noteikumu projektā ietvertas atsauces uz attiecīgajiem tiesību aktiem, kas jāievēro, iesniedzot informāciju par darījumiem ar finanšu instrumentiem.  Noteikumi būs saistoši finanšu instrumentu tirgus dalībniekiem, kuriem ir pienākums sniegt Latvijas Bankai informāciju par darījumiem ar finanšu instrumentiem saskaņā ar Regulas 26. pantu.  Regula attiecas uz ieguldījumu brokeru sabiedrībām, kam izsniegta atļauja saskaņā ar Direktīvu 2014/65/ES, un kredītiestādēm, kam izsniegta atļauja saskaņā ar Eiropas Parlamenta un Padomes Direktīvu 2013/36/ES, kad tās sniedz vienu vai vairākus ieguldījumu pakalpojumus un/vai veic ieguldījumu darbības, un uz tirdzniecības vietas organizētājiem, kuru sistēmās darījumus veic iestādes, kas nav ieguldījumu brokeru sabiedrības vai kredītiestādes.  Eiropas Savienības tieši piemērojamie akti uzliek par pienākumu finanšu instrumentu tirgus dalībniekiem iesniegt kompetentajai iestādei informāciju par darījumiem ar finanšu instrumentiem, nosakot iesniedzamās informācijas standartus, formātu, saturu un informācijas iesniegšanas termiņu, bet nenosaka kārtību, kādā veidā šī informācija iesniedzama. Noteikumi nepieciešami, lai nodrošinātu, ka finanšu instrumentu tirgus dalībnieki sniedz Latvijas Bankai kā kompetentajai iestādei Latvijā informāciju par darījumiem ar finanšu instrumentiem saskaņā ar Eiropas Savienības tieši piemērojamo tiesību aktu prasībām vienotā, konkrētā un precīzi definētā kārtībā. |
| **Leģitīmais mērķis** | Noteikumu projekta leģitīmais mērķis ir citu personu tiesību aizsardzība un sabiedrības labklājības nodrošināšana.  Konkrēti, leģitīmais mērķis – sabiedrības labklājība – tiek sasniegts, īstenojot informācijas par darījumiem ar finanšu instrumentiem saņemšanu, lai to izmantotu finanšu tirgus un tā dalībnieku darbības regulēšanai un uzraudzībai, veicinot ieguldītāju interešu aizsardzību, finanšu tirgus ilgtspējīgu attīstību un stabilitāti.  Tādējādi ar informāciju par darījumiem ar finanšu instrumentiem tiek nodrošināti šīs informācijas lietotāji un lēmumu pieņēmēji, kuri var vairot sabiedrības labklājību, pieņemot kvalitatīvākus, pamatotākus un uz precīzu informāciju balstītus lēmumus. Vienlaikus kvalitatīvāka un detalizētāka informācija par darījumiem ar finanšu instrumentiem finanšu tirgus dalībnieku uzraudzības veikšanai paaugstina kopējo sabiedrības labklājības līmeni.  Savukārt leģitīmais mērķis – citu personu tiesību aizsardzība – tiek sasniegts, saņemtās informācijas par darījumiem ar finanšu instrumentiem apstrādi veicot tādā veidā, kas nodrošina tās konfidencialitāti un attiecīgi aizsargā tās sniedzēju tiesības un tiesiskās intereses. |
| **Samērīgums** | Latvijas Banka informāciju par darījumiem ar finanšu instrumentiem izmanto, lai izpildītu Latvijas Bankas likumā noteiktos Latvijas Bankas uzdevumus, t. sk. finanšu tirgus un tā dalībnieku darbības regulēšanai un uzraudzībai, veicinot ieguldītāju interešu aizsardzību, finanšu instrumentu tirgus ilgtspējīgu attīstību un stabilitāti.    Vienlaikus jāatzīmē, ka noteikumu projektā noteikto informāciju nav iespējams iegūt citā adekvātā veidā, lai nodrošinātu Latvijas Bankai ar normatīvajiem aktiem noteikto attiecīgo pienākumu izpildi līdzvērtīgā kvalitātē. Atbilstošākais veids, kā noteikt finanšu instrumentu tirgus dalībniekiem vienotas un saistošas prasības, ir izdot tiem saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu un apgrūtinātu regulējošo prasību izpildes uzraudzību.  Samērojot papildu slogu un resursus, ko finanšu instrumentu tirgus dalībniekiem būs jāiegulda Latvijas Bankas noteikto prasību ievērošanā, ar sabiedrības ieguvumu, jāsecina, ka sabiedrības interesēm piešķirama prioritāte un tās ieguvums būs lielāks par papildu resursu ieguldījumu, kas konkrētajam finanšu instrumentu tirgus dalībniekam varētu rasties ar uzliktajiem pienākumiem, un tos atsver sagaidāmie ilgtermiņa ieguvumi no vienotas un konkrētas kārtības noteikšanas informācijas sniegšanai par darījumiem ar finanšu instrumentiem un šādas informācijas iesniegšanas atbilstības uzraudzības.  Tādējādi noteikumu projekta prasības ir samērīgas, savukārt iespējamais privātpersonas tiesību ierobežojums ir nesalīdzināmi mazāks par ieguvumu sabiedrībai kopumā, ko sniedz informācijas saņemšanā un apkopošanā iegūtie rezultāti un novērtējumi. |
| **Spēkā stāšanās** | Nākamajā dienā pēc publicēšanas oficiālajā izdevumā "Latvijas Vēstnesis". |
| **Ietekme uz Latvijas Bankas budžetu** | Nav |
| **Administratīvā sloga un izmaksu novērtējums (tirgus dalībniekiem)** | Tā kā noteikumu projektā ietvertajam regulējumam analoģisks regulējums jau šobrīd ir spēkā esošajos Finanšu un kapitāla tirgus komisijas normatīvajos noteikumos Nr.120 "Normatīvie noteikumi par kārtību, kādā ziņojama informācija par darījumiem ar finanšu instrumentiem" un jaunas prasības finanšu instrumentu tirgus dalībniekiem noteikumu projekts neparedz, tādēļ jaunu administratīvo slogu un jaunas administratīvās izmaksas noteikumu projekts nerada. |
| **Saistītie dokumenti** | 1. Eiropas Parlamenta un Padomes 2014. gada 15. maija regula (ES) Nr. 600/2014 par finanšu instrumentu tirgiem un ar ko groza Regulu (ES) Nr. 648/2012; 2. Komisijas 2016. gada 28. jūlija deleģētā regula (ES) Nr. 2017/590, ar ko Eiropas Parlamenta un Padomes regulu (ES) Nr. 600/2014 papildina attiecībā uz regulatīvajiem tehniskajiem standartiem ziņošanai par darījumiem kompetentajām iestādēm. 3. Finanšu instrumentu tirgus likums. 4. Latvijas Bankas 2022. gada 24. oktobra noteikumi Nr. 226 "Noteikumi par elektronisko informācijas apmaiņu ar Latvijas Banku ". 5. Finanšu un kapitāla tirgus komisijas 2020. gada 4. augusta normatīvie noteikumi Nr. 120 "Normatīvie noteikumi par kārtību, kādā ziņojama informācija par darījumiem ar finanšu instrumentiem", kuri līdz ar noteikumu projekta spēkā stāšanos zaudēs spēku. |
| **Saskaņošana ar Eiropas Centrālo banku** | Noteikumu projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Saskaņošana nav nepieciešama, jo noteikumu projekts nemaina informācijas par darījumiem ar finanšu instrumentiem sniedzēju loku, minētās informācijas sniegšanas prasības un kārtību.  Noteikumu projekts tiks publicēts Latvijas Bankas tīmekļvietnes www.bank.lv sadaļā "Sabiedrības līdzdalība", un par to būs iespējama sabiedrības līdzdalība.  Papildus tam noteikumu projekts tiks nosūtīts Latvijas Republikā reģistrētajām ieguldījumu brokeru sabiedrībām, ieguldījumu pārvaldes sabiedrībām, alternatīvo ieguldījumu fondu pārvaldniekiem un biedrībai "Latvijas Finanšu nozares asociācija", kurā apvienojušās lielākā daļa Latvijas kredītiestāžu. |
| **Saskaņošanas rezultāti** | Sabiedrības līdzdalības rezultātā par noteikumu projektu netika saņemti iebildumi vai priekšlikumi, līdz ar to noteikumu projekts ir saskaņots bez iebildumiem vai priekšlikumiem. |